DJ Fresh nuwe aanbieder van middagprogramDJ Fresh. Foto: Facebook Die bekende radiopersoonlikheid DJ Fresh sluit van 1 Augustus af by die radiostasie 94.7 aan. DJ Fresh, oftewel Thato Sikwane, sal die nuwe aanbieder van die middagprogram wees. Sikwane is vroeër die maand met onmiddellike inwerkingtreding deur die SAUK afgedank. Die openbare uitsaaier het gesê sy afdanking volg ná onsuksesvolle pogings tussen die partye om die saak te beredder nadat Sikwane, aanbieder van die ontbytprogram op Metro FM, in Junie voorlopig nie uitgesaai het nie. Dit het glo gevolg nadat hy ŉ Zoeloe-vloekwoord tydens ŉ uitsending gebruik het en glo ook ŉ luisteraar beledig het. Sy uitlatings het ŉ klag by die Uitsaaiklagtekommissie van Suid-Afrika (UKKSA) tot gevolg gehad. Volgens die SAUK het die UKKSA die openbare uitsaaier skuldig bevind en gestraf ná die klag en het DJ Fresh se optrede dus die SAUK in oneer gebring. Nada Wotshela, uitvoerende hoof van radio by die SAUK, het gesê die openbare uitsaaier is steeds daartoe verbind om goeie bestuur en interne beheer te verseker, ongeag die posisie van ŉ werknemer of vryskutwerker. “Die SAUK sal mettertyd bekendmaak wie Metro FM se ontbytprogram sal oorneem en ons is dankbaar vir die span wat in dié tydperk die fort gehou het.” DJ Fresh was voorheen ŉ aanbieder op die gewilde SAUK-radiostasie 5 FM.